Pikisaaren alueella pelaaminen uhkaa kehittyä pelaajien ja asukkaiden väliseksi riidaksi. Kuva: Tiina Wallin

Sokeri-Jussin Kievarin ravintoloitsija Sinikka Eskola on pyytänyt peliyhtiö Nianticilta ravintolalle merkityn pokéstopin poistamista.

Pikisaaressa oleva pokéstop on aiheuttanut närää asukkaiden ja Pokémon Go -pelaajien välillä.

Eskolan mukaan hän sai hiljan tietää, että pokéstopin poistamista tai siirtämistä voi pyytää Nianticilta.

– Onhan se vähän outoa, että yrityksen nimelle merkitään pokéstop kysymättä, Eskola sanoo.

Eskola lähetti Nianticille pyynnön ja sai yhtiöltä vastausmeilin, jossa yhtiö sanoo perehtyvänsä pyyntöön.

Pikisaaressa Sokeri-Jussin Kievarin edessä olevan pokéstopin lisäksi alueella on kaksi muuta pokéstopia hyvin pienellä alueella.

– En tiedä, vaikuttaako se tilanteeseen mitenkään, jos meidän pokéstop siitä häviää, mutta ne kaksi muuta jäävät, Eskola sanoo.

Sinänsä Eskola ei pidä Pokémon Go -pelaajia ravintolan toimintaa häiritsevinä ja hän pelaa peliä itsekin lastenlastensa kanssa.

– Ravintolan kannalta en koe peliä negatiivisena ja muutenkin ajattelen, että kaupunki on ihmisiä varten. Ilmeisesti se kuitenkin näyttää häiritsevän naapurustoa ja ehkä tämä on paikkana huono, kun on pyörätietä ja autotietä ja asuinrakennuksia, Eskola sanoo.

Eskola arvelee, että jos pokéstop olisi puistossa tai jollain aukiolla, ei vastaavanlaisia ongelmia tulisi.